CELEX: 32016D0817
Language: ro
Date: 2016-05-17 00:00:00
Title: Decizia (UE) 2016/817 a Consiliului din 17 mai 2016 privind încheierea, în numele Uniunii Europene, a Protocolului de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte

25.5.2016   
            
            
               RO
            
            
               Jurnalul Oficial al Uniunii Europene
            
            
               L 136/1
            
         DECIZIA (UE) 2016/817 A CONSILIULUI
   din 17 mai 2016
   privind încheierea, în numele Uniunii Europene, a Protocolului de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (6) al doilea paragraf litera (a) și cu articolul 218 alineatul (7),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:
   
               (1)
            
            
               La 28 iunie 2007, Consiliul a adoptat Regulamentul (CE) nr. 753/2007 (2) privind încheierea Acordului de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte (denumit în continuare „acordul de parteneriat”). Protocolul actual de stabilire a posibilităților de pescuit și a contribuției financiare prevăzute în acordul de parteneriat expiră la 31 decembrie 2015.
            
         
               (2)
            
            
               Uniunea a negociat cu Guvernul Danemarcei și cu Guvernul Groenlandei un nou protocol la acordul de parteneriat (denumit în continuare „protocolul”) de stabilire a posibilităților de pescuit și a contribuției financiare.
            
         
               (3)
            
            
               Protocolul a fost semnat în conformitate cu Decizia (UE) 2015/2103 a Consiliului (3) și se aplică cu titlu provizoriu de la 1 ianuarie 2016.
            
         
               (4)
            
            
               Acordul de parteneriat a instituit, prin articolul 10, un comitet mixt însărcinat cu monitorizarea aplicării acordului de parteneriat și cu asigurarea punerii sale în aplicare. Mai mult decât atât, în conformitate cu protocolul, comitetul mixt poate aproba anumite modificări ale protocolului. Pentru a facilita aprobarea acestor modificări, este oportună împuternicirea Comisiei, sub rezerva anumitor condiții, să aprobe astfel de modificări printr-o procedură simplificată.
            
         
               (5)
            
            
               Protocolul ar trebui să fie aprobat în numele Uniunii,
            
         ADOPTĂ PREZENTA DECIZIE:
   Articolul 1
   Protocolul de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte (denumit în continuare „protocolul”), este aprobat în numele Uniunii prin prezenta decizie (4).
   Articolul 2
   Președintele Consiliului procedează, în numele Uniunii, la notificarea prevăzută la articolul 15 din protocol.
   Articolul 3
   Sub rezerva dispozițiilor și a condițiilor stabilite în anexa la prezenta decizie, Comisia este împuternicită să aprobe, în cadrul comitetului mixt, în numele Uniunii, modificările aduse protocolului.
   Articolul 4
   Prezenta decizie intră în vigoare la data adoptării.
   
      Adoptată la Bruxelles, 17 mai 2016.
      
         
            Pentru Consiliu
         
         
            Președintele
         
         M.H.P. VAN DAM
      
   
   
      (1)  Aprobarea din 12 aprilie 2016 (nepublicată încă în Jurnalul Oficial).
   
      (2)  Regulamentul (CE) nr. 753/2007 al Consiliului din 28 iunie 2007 privind încheierea Acordului de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte (JO L 172, 30.6.2007, p. 1).
   
      (3)  Decizia (UE) 2015/2103 a Consiliului din 16 noiembrie 2015 privind semnarea, în numele Uniunii Europene, și aplicarea provizorie a Protocolului de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului între Comunitatea Europeană, pe de o parte, și Guvernul Danemarcei și Guvernul local al Groenlandei, pe de altă parte (JO L 305, 21.11.2015, p. 1).
   
      (4)  Protocolul a fost publicat în JO L 305, 21.11.2015, p. 3, împreună cu decizia privind semnarea sa.
   
      ANEXĂ
      
         Sfera competenței conferite și procedura pentru stabilirea poziției Uniunii în cadrul comitetului mixt
      
      
               
                  1.
               
               
                  Comisia este autorizată să negocieze cu Groenlanda și, după caz, sub rezerva respectării punctului 3 din prezenta anexă, să-și exprime acordul cu privire la modificări ale protocolului în ceea ce privește următoarele aspecte:
                  
                              (a)
                           
                           
                              stabilirea posibilităților de pescuit în conformitate cu articolul 3 alineatele (2) și (3) și cu articolul 8 din protocol, inclusiv stabilirea prețului de referință și a taxelor de autorizare în temeiul articolului 8;
                           
                        
                              (b)
                           
                           
                              decizia privind modalitățile de sprijin sectorial în conformitate cu articolul 5 din protocol;
                           
                        
                              (c)
                           
                           
                              adaptarea măsurilor care să asigure exploatarea sustenabilă a resurselor piscicole în conformitate cu articolul 6 din protocol.
                           
                        
            
               
                  2.
               
               
                  În cadrul comitetului mixt, Uniunea:
                  
                              (a)
                           
                           
                              acționează în conformitate cu obiectivele pe care le urmărește în cadrul politicii comune în domeniul pescuitului;
                           
                        
                              (b)
                           
                           
                              se conformează concluziilor Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului;
                           
                        
                              (c)
                           
                           
                              încurajează poziții care sunt compatibile cu normele pertinente adoptate de către organizațiile regionale de gestionare a pescuitului și în contextul gestionării în comun de către statele costiere.
                           
                        
            
               
                  3.
               
               
                  Atunci când se prevede adoptarea, în cadrul unei reuniuni a comitetului mixt, a unei decizii referitoare la modificări ale protocolului, astfel cum se prevede la punctul 1, se iau măsurile necesare pentru ca poziția care va fi exprimată în numele Uniunii să țină seama de cele mai recente informații relevante de ordin statistic, biologic sau de altă natură transmise Comisiei.
                  În acest scop și pe baza informațiilor respective, serviciile Comisiei transmit Consiliului sau grupurilor de pregătire ale acestuia, spre examinare și aprobare, un document care prevede în detaliu elementele specifice ale poziției Uniunii propuse, cu suficient timp înainte de reuniunea relevantă a comitetului mixt.
                  În ceea ce privește aspectele menționate la punctul 1 litera (a), aprobarea de către Consiliu a poziției Uniunii avute în vedere necesită un vot cu majoritate calificată. În celelalte cazuri, se consideră că poziția Uniunii avută în vedere în documentul pregătitor este aprobată, cu excepția cazului în care un număr de state membre echivalent cu o minoritate de blocare obiectează în cadrul unei reuniuni a grupului de pregătire al Consiliului sau în termen de 20 de zile de la primirea documentului pregătitor, în funcție de care dintre situații intervine mai întâi. În caz de obiecții, chestiunea respectivă este retrimisă Consiliului.
                  În cazul în care, în cadrul unor reuniuni ulterioare, inclusiv la fața locului, nu se poate ajunge la un acord astfel încât poziția Uniunii să ia în considerare noile elemente, chestiunea este transmisă Consiliului sau grupurilor sale de pregătire.
               
            
               
                  4.
               
               
                  Comisia este invitată să ia, în timp util, orice măsuri necesare ca urmare a deciziei comitetului mixt, inclusiv, după caz, publicarea deciziei relevante în Jurnalul Oficial al Uniunii Europene și prezentarea eventualelor propuneri necesare pentru punerea în aplicare a deciziei respective.